*Projekts*

LATVIJAS REPUBLIKAS MINISTRU KABINETS

2021.gada Noteikumi Nr.

Rīga (Prot. Nr. §)

**Bezpilota gaisa kuģu lidojumu noteikumi**

Izdoti saskaņā ar likuma "[Par aviāciju](https://likumi.lv/ta/id/57659-par-aviaciju)"

[117.6 pant](https://likumi.lv/ta/id/57659-par-aviaciju#p47)a otro un trešo daļu

**I. Vispārīgie jautājumi**

1. Noteikumi nosaka:

1.1. bezpilota gaisa kuģu lidojumu noteikumus Latvijas Republikas gaisa telpā;

1.2. kritērijus un kārtību bezpilota gaisa kuģu lidojumu atvieglošanai, ierobežošanai un aizliegšanai;

1.3. informācijas, kas nepieciešama bezpilota gaisa kuģu lidojumiem, aprites kārtību, kā arī tās nodrošināšanas finansēšanas kārtību.

2. Veicot bezpilota gaisa kuģa lidojumus augstumā virs 120 m no zemes vai ūdens virsmas, bezpilota gaisa kuģim ar maksimālo pacelšanās masu virs 4 kg jābūt aprīkotam ar automātisku signāla devēju, kas lidojuma laikā nodrošina iespēju gaisa satiksmes vadības sistēmai nepārtraukti noteikt tā atrašanās vietu.

3. Veicot lidojumus ar bezpilota gaisa kuģi augtumā līdz 120 m no zemes vai ūdens virsmas, atļauts pārlidot trešajām personām piederošus īpašumus bez saskaņojuma ar īpašnieku, valdītāju vai lietotāju, ņemot vērā šādus nosacījumus:

3.1. lidojumam, ciktāl iespējams, izvēlas īsāko un drošāko lidojuma trajektoriju, kā arī saīsina laiku, kurā bezpilota gaisa kuģis pārlido trešajām personām piederošu īpašumu;

3.2. lidojumu pāri trešajām personām piederošam īpašumam veic ne zemāk kā 30 m augstumā no zemes vai ūdens virsmas un ne zemāk kā 10 m augstumā virs šķēršļa;

3.3. lidojumus veic pēc iespējas, izvairoties no cilvēku, dzīvnieku, ēku un būvju pārlidošanas.

4. Tālvadības pilotam (vai pilnībā autonoma lidojuma gadījumā - bezpilota gaisa kuģa sistēmas ekspluatantam) ir pienākums pēc valsts aģentūras “Civilās aviācijas aģentūra” (turpmāk – Civilās aviācijas aģentūra), Valsts policijas, Pašvaldības policijas, Valsts drošības dienesta, Valsts robežsardzes, Ieslodzījuma vietu pārvaldes, Valsts ugunsdzēsības un glābšanas dienesta amatpersonas vai Nacionālo bruņoto spēku karavīra pieprasījuma nekavējoties pārtraukt bezpilota gaisa kuģa lidojumu, kā arī uzrādīt personu apliecinošu dokumentu. Šajā punktā minētās prasības tiek piemērotas, ja amatpersonai vai karavīram ir pamatotas šaubas par bezpilota gaisa kuģa lidojuma tiesiskumu.

5. Bezpilota gaisa kuģiem, kas minēti Eiropas Parlamenta un Padomes Regulas (ES) 2018/1139 par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91 I. pielikuma 2.punkta b) apakšpunktā (gaisa kuģi atsaitē ar maksimālo pacelšanās masu, kas nepārsniedz 1 kg), tiek attiecināti Komisijas 2019. gada 24. maija Īstenošanas regulas (ES) 2019/947 par bezpilota gaisa kuģu ekspluatācijas noteikumiem un procedūrām (turpmāk - regula Nr.2019/947) ekspluatācijas noteikumi un procedūras, kā arī šie noteikumi.

6. Regulas Nr. 2019/947 un Komisijas 2019.gada 12.marta Deleģētās regulas (ES) 2019/945 par bezpilota gaisa kuģu sistēmām un trešo valstu bezpilota gaisa kuģu sistēmu ekspluatantiem (turpmāk – regula Nr. 2019/945) prasību ievērošanai tiek piemēroti Eiropas aviācijas drošības aģentūras izstrādātie dokumenti "Attiecīgie līdzekļi atbilstības panākšanai un vadlīnijas”, kas tulkoti latviešu valodā un publicēti Civilās aviācijas aģentūras tīmekļvietnē.

7. Civilās aviācijas aģentūra ir kompetentā iestāde par bezpilota gaisa kuģu ģeogrāfisko zonu (turpmāk - UAS ģeogrāfiskā zona) ieviešanu un darbības uzraudzību Latvijas Republikā.

8. Civilās aviācijas aģentūras lēmumus, kas pieņemti saskaņā ar šiem noteikumiem, var apstrīdēt un pārsūdzēt Administratīvā procesa likumā noteiktajā kārtībā.

**II. UAS ģeogrāfisko zonu izveidošanas vispārīgie noteikumi**

9. UAS ģeogrāfiskā zona ietver aeronavigācijas datus un aeronavigācijas informāciju par gaisa telpas struktūras elementiem, kā arī bezpilota gaisa kuģu lidojumiem noteiktos nosacījumus saskaņā ar regulas Nr. 2019/947 15.pantā noteikto.

10. Civilās aviācijas aģentūras var noteikt UAS ģeogrāfiskās zonas, kurās bezpilota gaisa kuģu lidojumiem nepiemēro vienu vai vairākas atvērtai kategorijai piemērojamās prasības. Šādā gadījumā Civilās aviācijas aģentūra var lemt par nepieciešamību veidot gaisa telpas struktūras elementu saskaņā ar normatīvo aktu, kas regulē gaisa telpas pārvaldības kārtību, gaisa telpas struktūru un tās mainīšanas kārtību.

11. UAS ģeogrāfiskās zonas veido augstumā līdz 120 m no zemes vai ūdens virsmas. Gadījumos, ja šādas zonas tiek veidotas virs noteikumu 38., 39., 40., 41., 42., 43., 44. un 45. punktā minētajiem objektiem vai to tuvumā un tie paredz bezpilota gaisa kuģu lidojumu aizliegumu, UAS ģeogrāfiskās zonas augšējā robeža var tikt noteikta augstumā līdz 300 m no zemes vai ūdens virsmas.

12. Ja bezpilota gaisa kuģa lidojumus paredzēts veikt augstāk par 120 m no zemes vai ūdens virsmas, bezpilota gaisa kuģu lidojumiem piemēro normatīvo aktu, kas regulē gaisa telpas pārvaldības kārtību, gaisa telpas struktūru un tās mainīšanas kārtību.

13 UAS ģeogrāfiskajās zonās noteiktie nosacījumi attiecas uz visiem bezpilota gaisa kuģu lidojumiem un tie jāievēro kā papildus nosacījumi Eiropas Savienības normatīvo aktu un šo noteikumu nosacījumiem vai standarta scenārijā, ekspluatācijas atļaujā vai vieglo bezpilota gaisa kuģu ekspluatantu sertifikātā (LUC) noteiktajiem ekspluatācijas noteikumiem un procedūrām, ja vien UAS ģeogrāfiskajā zonā nav noteikts citādi.

14. Ar UAS ģeogrāfiskajām zonām var:

14.1. aizliegt bezpilota gaisa kuģu lidojumus, paredzot, ka bezpilota gaisa kuģu lidojumi UAS ģeogrāfiskajā zonā tās aktīvās darbības laikā ir pilnībā aizliegti;

14.2. ierobežot bezpilota gaisa kuģu lidojumus, paredzot, ka ir nosacījumi, pie bezpilota gaisa kuģu lidojumi UAS ģeogrāfiskajā zonā tās aktīvās darbības laikā var tikt atļauti;

14.3. atļaut bezpilota gaisa kuģu lidojumus , paredzot, ka bezpilota gaisa kuģu lidojumi tiek veikti atbilstoši speciāli izvirzītiem nosacījumiem.

15. Ja, veicot bezpilota gaisa kuģu lidojumus, pārklājas vairākas UAS ģeogrāfiskās zonas, tad tiek piemēroti visās UAS ģeogrāfiskajās zonās noteiktie nosacījum.

16. UAS ģeogrāfiskās zonas izveidošanu šo noteikumu 35. punktā minētās institūcijas var ierosināt, izvērtējot un ņemot vērā šādus nosacījumus:

16.1. bezpilota gaisa kuģu lidojumu ierobežojumi ir saistīti ar būtiskām valsts un sabiedrības interesēm drošības, drošuma, privātuma vai vides jomā;

16.2. UAS ģeogrāfiskā zonu izveido mērķa sasniegšanai minimāli nepieciešamā gaisa telpā, uz objektīvi pamatotu darbības laiku un nosaka minimāli nepieciešamus ierobežojumus;

16.3. tiek izvērtēta iespēja UAS ģeogrāfiskajā zonā tnoteikt pakāpeniskus ierobežojumus.

17. UAS ģeogrāfiskajās zonās noteiktie ierobežojumi, izņemot UAS lidojumu aizliegumu, nav attiecināmi uz lidojumiem ar bezpilota gaisa kuģi, kura maksimālā pacelšanās masa ir mazāka par 250 g un kas ir rotaļlieta Eiropas Parlamenta un Padomes Direktīvas 2009/48/EK (2009. gada 18. jūnijs) par rotaļlietu drošumu izpratnē.

**III. Bezpilota gaisa kuģu lidojumu nosacījumi virs civilās aviācijas objektiem un to tuvumā**

18. UAS ģeogrāfiskās zonas šo noteikumu 14.punkta izpratnē tiek veidotas virs šādiem civilās aviācijas objektiem un to tuvumā:

18.1. lidlaukiem;

18.2. citiem objektiem, kas saistīti ar civilo aviāciju un ietekmē lidojumu drošumu un drošību.

19. Papildus 18.punktā minētajiem gadījumiem, Civilās aviācijas aģentūrai ir tiesības izveidot UAS ģeogrāfiskās zonas jebkurā citā gadījumā, ja tas nepieciešams lidojumu drošuma un drošības nodrošināšanai.

20. UAS ģeogrāfiskās zonas izveidošanu, izmaiņas UAS ģeogrāfiskās zonas nosacījumos un tās darbības izbeigšanu 18. un 19. punktā minētajos gadījumos ir tiesības ierosināt:

20.1. attiecīgā objekta īpašniekam, valdītājam un lietotājam;

20.2. Civilās aviācijas aģentūrai.

21. UAS ģeogrāfiskās zonas virs civilās aviācijas objektiem un to tuvumā tiek noteiktas, ņemot vērā lidojumu drošuma, drošības aspektus un nacionālo un Eiropas Savienības normatīvo tiesību aktu prasības aeronavigācijas un gaisa satiksmes pārvaldības jomā.

22. Sertificētiem lidlaukiem ir pienākums noteikt UAS ģeogrāfiskās zonas lidlauka gaisa satiksmei paredzētajā gaisa telpā. Ja ap lidlauku izveidotajā UAS ģeogrāfiskajā zonā nav noteikts citādi vai arī UAS ģeogrāfiskā zona nav izveidota, bezpilota gaisa kuģu lidojumi atvērtajā kategorijā ir aizliegti un specifiskajā kategorijā ir ierobežoti, ievērojot šādu kārtūbu:

22.1. tuvāk par 5000 m horizontālajā plaknē no tāda sertificēta lidlauka skrejceļa sliekšņa vai helikoptera lidlauka kontrolpunkta, kurā veic lidojumus saskaņā ar instrumentālo lidojumu procedūru (IFR);

22.2. tuvāk par 3000 m horizontālajā plaknē no tāda sertificēta lidlauka skrejceļa sliekšņa, kurā veic lidojumus saskaņā ar vizuālo lidojumu procedūru (VFR);

22.3. tuvāk par 1000 m horizontālajā plaknē no tāda sertificēta helikopteru lidlauka kontrolpunkta, kurā veic lidojumus saskaņā ar vizuālo lidojumu procedūru (VFR).​

23. Ja ap lidlauku izveidotajā UAS ģeogrāfiskajā zonā nav noteikts citādi vai arī UAS ģeogrāfiskā zona nav izveidota, bezpilota gaisa kuģu lidojumi atvērtajā kategorijā un specifiskajā kategorijā ir ierobežoti gaisa satiksmes zonā (ATZ), izņemot gadījumus, ja lidojumi tiek veikti:

23.1. atvērtās kategorijas ietvaros augstumā līdz 50 m no zemes vai ūdens virsmas ārpus ap lidlauku noteiktās UAS ģeogrāfiskās zonas, kurā bezpilota gaisa kuģa lidojumi nav atļauti; vai

23.2. ievērojot aeronavigācijas informācijas publikācijā (AIP) vai UAS ģeogrāfiskajā zonā publicētās procedūras, kas attiecas uz bezpilota gaisa kuģu lidojumu veikšanu konkrētajā lidlauka gaisa satiksmes zonā (ATZ).

24. Ja ap lidlauku izveidotajā UAS ģeogrāfiskajā zonā nav noteikts citādi vai arī UAS ģeogrāfiskā zona nav izveidota, bezpilota gaisa kuģu lidojumi atvērtajā kategorijā un specifiskajā kategorijā ir ierobežoti gaisa telpā, kurā tiek nodrošināti gaisa satiksmes pakalpojumi (piemēram, gaisa satiksmes vadības zonā (CTR), satiksmes informācijas zonā (TIZ)), izņemot gadījumus, ja lidojumi tiek veikti:

24.1. atvērtās kategorijas ietvaros augstumā līdz 50 m no zemes vai ūdens virsmas ārpus ap lidlauku noteiktās UAS ģeogrāfiskās zonas, kurā bezpilota gaisa kuģa lidojumi nav atļauti; vai

24.2. ievērojot gaisa satiksmes pakalpojumu sniedzēja izstrādātās procedūras.

25. Bezpilota gaisa kuģu lidojumi nav atļauti īslaicīgi rezervētajā zonā (TRA), īslaicīgi norobežotajā zonā (TSA), bīstamajā zonā (D), ierobežotu lidojumu zonā (R) un aizliegtajā zonā (P), izņemot gadījumu, ja tiek ievēroti zonai noteiktie nosacījumi un ierobežojumi attiecībā uz bezpilota gaisa kuģu lidojumiem;

26. Bezpilota gaisa kuģu lidojumu saskaņošana un koordinēšana gaisa telpā, kurā tiek nodrošināti gaisa satiksmes pakalpojumi, tiek veikta noteikumu IV nodaļā noteiktajā kārtībā.

27. Gaisa telpas struktūras elementi, kas izveidoti Latvijas Republikas gaisa telpā saskaņā ar normatīvo aktu, kas regulē gaisa telpas pārvaldības kārtību, gaisa telpas struktūru un tās mainīšanas kārtību, augstumā līdz 120 m no ūdens vai zemes virsmas tiek transformēti par UAS ģeogrāfiskajām zonām. Gaisa telpas struktūras elementu transformēšanu par UAS ģeogrāfiskajām zonām nodrošina valsts akciju sabiedrība “Latvijas gaisa satiksme” (turpmāk – Latvijas gaisa satiksme).

**IV. Lidojumu koordinācija ar lidlauka pārstāvi vai gaisa satiksmes pakalpojumu sniedzēju**

28. Lidlauka pārstāvja vai gaisa satiksmes pakalpojumu sniedzēja kontaktinformācija un nosacījumi bezpilota gaisa kuģu lidojumu koordinācijai ir publicēti UAS ģeogrāfiskajā zonā.

29. UAS ekspluatants lidojumu koordināciju ar lidlauku pārstāvi vai gaisa satiksmes pakalpojumu sniedzēju veic, sniedzot par sevi vismaz šādu informāciju:

29.1. vārds un uzvārds (juridiskajām personām – nosaukums un pilnvarotā pārstāvja vārds un uzvārds);

29.2. kontaktinformācija (e-pasta adrese un tālruņa numurs);

29.3. bezpilota gaisa kuģa sistēmas ekspluatanta numurs, kas tiek piešķirts atbilstoši Regulas Nr. 2019/947 14.panta prasībām;

29.4. unikāls sērijas numurs (“sertificētās” kategorijas gadījumā – bezpilota gaisa kuģim piešķirto reģistrācijas zīmi), kas identificē bezpilota gaisa kuģi, ar kuru plānots veikt lidojumu, kā arī informācija vai un, kā tiek nodrošināta attālinātā identifikācija;

29.5. personas kods vai pases numurs, gadījumā, ja personai nav Latvijas Republikas personas koda;

29.6. deklarētās dzīvesvietas adrese (juridiskajām personām – juridiskā adresi);

29.7. plānoto lidojumu mērķis, veids un raksturs.

30. Ja plānotais lidojums atbilst lidlauka vai gaisa satiksmes pakalpojumu sniedzēja izstrādātajām procedūrām, pēc koordinācijas pieprasījuma saņemšanas lidlauka pārstāvim vai gaisa satiksmes pakalpojumu sniedzējam ir pienākums piecu  darba dienu laikā sniegt informāciju par turpmākajām nepieciešamajām darbībām. Gadījumā, ja neatbilst lidlauka vai gaisa satiksmes pakalpojumu sniedzēja izstrādātajām procedūrām vai ja procedūru nav, šo termiņu ir atļauts pagarināt līdz 30 dienām, kuru laikā jāsniedz informācija par turpmākajām nepieciešamajām darbībām vai lēmumu par atteikumu lidojumu koordinēšanai.

31. Lidojumu koordinācijas procesā lidlauka pārstāvis vai gaisa satiksmes pakalpojumu sniedzējs var lūgt bezpilota gaisa kuģa sistēmas ekspluatantu veikt izmaiņas plānotajās darbībās, tajā skaitā - mainīt lidojuma laiku un vietu, kā arī ieviest pamatotus un attiecināmus papildus riska mazināšanas pasākumus.

32. Koordinācijas procedūras izpildei starp lidlauka pārstāvi vai gaisa satiksmes pakalpojumu sniedzēju un bezpilota gaisa kuģa sistēmas ekspluatantu jābūt dokumentētai.

33. Koordinācijas atteikuma gadījumā lidlauka parstāvim vai gaisa satiksmes pakalpojumu sniedzējam jāsniedz bezpilota gaisa kuģa sistēmas ekspluatantam rakstisks atteikuma pamatojums.

34. Informācija par koordinācijas procedūras izpildi vai koordinācijas atteikumu lidlauka pārstāvim vai gaisa satiksmes pakalpojumu sniedzējam un bezpilota gaisa kuģa sistēmas ekspluatnatam jāglabā ne mazāk kā divus gadus un tai ir jābūt pieejamai pēc Civilās aviācijas aģentūras pieprasījuma.

**V. Bezpilota gaisa kuģu lidojumu nosacījumi virs citiem objektiem, kas saistīti ar valsts un sabiedrības interesēm, un to tuvumā**

35. UAS ģeogrāfiskās zonas izveidošanu, izmaiņas UAS ģeogrāfiskās zonas nosacījumos un tās darbības izbeigšanu ir tiesības ierosināt:

35.1. Pašvaldībai;

35.2. Pašvaldības policijai;

35.3. Vides pārraudzības valsts biroja tīmekļvietnē norādīto rūpniecisko avāriju riska objektu īpašniekiem;

35.4. Latvijas Bankai;

35.5. Iekšlietu ministrijai un tās deleģētām padotības iestādēm;

35.6. Nacionālajiem bruņotajiem spēkiem;

35.7. Ieslodzījumu vietu pārvaldei;

35.8. Dabas aizsardzības pārvaldei;

 35.9. Ārlietu ministrijai;

35.10. Satiksmes ministrijas deleģētiem transporta un sakaru infrastruktūras objektu īpašniekiem, valdītājiem un lietotājiem;

35.11. Ekonomikas ministrijas deleģētiem enerģētikas infrastruktūras objektu īpašniekiem, valdītājiem un lietotājiem;

35.12. Civilās aviācijas aģentūrai;

35.13. citām personām vai citos gadījumos – ja ģeogrāfiskās zonas izveidošana atbilst Regulas Nr. 2019/947 15.panta mērķim.

36. Pašvaldībai tās administratīvajā teritorijā ir tiesības ierobežot bezpilota gaisa kuģu lidojumus virs šādiem objektiem un to tuvumā attālumā līdz 50 m horizontālajā plaknē no minētajiem objektiem:

36.1. publiska pasākuma norises vieta tās aktīvās darbības laikā, ieskaitot objektīvi pamatotu laiku pirms un pēc pasākuma;

36.2. cilvēku pulcēšanās vieta tās aktīvās darbības laikā;

36.3. mācību iestādes to aktīvās darbības laikā;

36.4. veselības aprūpes iestādes to aktīvās darbības laikā;

36.5. blīvi apdzīvotas pašvaldības teritorijas;

36.6. ielas ar intensīvu satiksmi;

36.7. atpūtas zonas;

36.8. kapsētas.

37. Pašvaldības policijai ir tiesības ierobežot bezpilota gaisa kuģu lidojumus virs šādiem objektiem un to tuvumā attālumā līdz 50 m horizontālajā plaknē no minētajiem objektiem:

37.1. publiska pasākuma norises vieta;

37.2. cilvēku pulcēšanās vieta.

38. Rūpniecisko avāriju riska objektu īpašniekiem, valdītājiem un lietotājiem ir tiesības ierobežot vai aizliegt bezpilota gaisa kuģu lidojumus virs rūpniecisko avāriju riska objektiem un attālumā līdz 50 m horizontālajā plaknē no minētajiem objektiem.

39. Latvijas Bankai ir tiesības ierobežot bezpilota gaisa kuģu lidojumus virs Latvijas Bankas objektiem un attālumā līdz 50 m horizontālajā plaknē no minētajiem objektiem.

40. Iekšlietu ministrijai un tās deleģētām padotības iestādēm ir tiesības ierobežot vai aizliegt bezpilota gaisa kuģu lidojumus:

40.1. virs piekritīgajiem infrastruktūras objektiem un attālumā līdz 50 m horizontālajā plaknē no minētajiem objektiem saistībā ar:

40.1.1. sabiedriskās kārtības un drošības nodrošināšanu;

40.1.2. valsts un valsts robežas robežas drošības nodrošināšanu;

40.1.3. civilās aizsardzības nodrošināšanu;

40.2. virs Iekšlietu ministrijas un tās padotības iestāžu organizēto pasākumu, kas atbilst šā punkta nosacījumiem, norises vietām;

40.3. Valsts policijai ir tiesības ierobežot bezpilota gaisa kuģu lidojumus virs šādiem objektiem un to tuvumā:

40.3.1. publiska pasākuma norises vietas;

40.3.2. cilvēku pulcēšanās vietas.

41. Nacionālajiem bruņotajiem spēkiem ir tiesības ierobežot vai aizliegt bezpilota gaisa kuģu lidojumus:

41.1. virs militāriem objektiem, kuri tiek izmantoti Nacionālo bruņoto spēku vajadzībām, un attālumā līdz 500 m attālumā horizontālajā plaknē no minētajiem objektiem;

41.2. virs statiskiem karakuģiem ostas akvatorijā un jūrā, un to tuvumā 500 m attālumā horizontālajā plaknē no minētajiem objektiem. Ja karakuģis ir kustībā, bezpilota gaisa kuģa ierobežojumus nosaka saskaņā ar normatīvo aktu, kas regulē gaisa telpas pārvaldības kārtību, gaisa telpas struktūru un tās mainīšanas kārtību;

41.3. virs militāro pasākumu norises vietām to aktīvās darbības laikā.

42. Ieslodzījumu vietu pārvaldei ir tiesības ierobežot bezpilota gaisa kuģu lidojumus virs ieslodzījuma vietām un to jaunbūvēm, un attālumā līdz 500 m horizontālajā plaknē no minētajiem objektiem.

43. Dabas aizsardzības pārvaldei ir tiesības ierobežot bezpilota gaisa kuģu lidojumus, lai ierobežotu trokšņu līmeni virs objektiem īpaši aizsargājamās dabas teritorijās un attālumā līdz 50 m horizontālajā plaknē no minētajiem objektiem.

44. Ārlietu ministrijai ir tiesības ierobežot bezpilota gaisa kuģu lidojumus virs ārvalstu vēstniecībām Latvijā un attālumā līdz 50 m horizontālajā plaknē no minētajiem objektiem.

45. Satiksmes ministrijas un Ekonomikas ministrijas deleģētiem transporta, sakaru un enerģētikas infrastruktūras objektu īpašniekiem, valdītājiem un lietotājiem ir tiesības ierobežot bezpilota gaisa kuģu lidojumus:

45.1. transporta infrastruktūras objektu īpašniekiem, valdītājiem un lietotājiem - virs valsts autoceļu pārvadiem, valsts galvenajiem autoceļiem, valsts reģionālajiem autoceļiem, tiltiem, dzelzceļa infrastruktūras objektiem un attālumā līdz 50 m horizontālajā plaknē no minētajiem objektiem, ņemot vērā satiksmes intensitāti un citus apstākļus, kas var ietekmēt satiksmes drošību;

45.2. sakaru infrastruktūras objektu īpašniekiem, valdītājiem un lietotājiem – virs sakaru infrastruktūras objektiem un attālumā līdz 50 m horizontālajā plaknē no minētajiem objektiem;

45.3. enerģētikas infrastruktūras objektu īpašniekiem, valdītājiem un lietotājiem – virs elektrisko tīklu gaisvadu līnijām ar nominālo spriegumu 110 kV un 330 kV, to iekārtām un būvēm, un attālumā līdz 50 m horizontālajā plaknē no minētajiem objektiem.

46. UAS ģeogrāfisko zonu izveidošanas ierosinātājiem un jau izveidoto UAS ģeogrāfisko zonu turētājiem (tajā skaitā – par UAS ģeogrāfiskajām zonām transformēto gaisa telpas struktūras elementu turētājiem) ir pienākums sadarboties, lai pēc iespējas novērstu UAS ģeogrāfisko zonu nosacījumu konfliktu, ja minētās zonas pārklājas.

**VI. Informācijas aprites kārtība un tās nodrošināšanas finansēšanas kārtība**

47. Informāciju publiski pieejamā plaši izmantotā vienotā unikālā digitālā formātā (turpmāk – datu kopa) par atvērtās, specifiskās un sertificētās kategorijas bezpilota gaisa kuģu lidojumiem augstumā līdz 120 m no zemes vai ūdens virsmas, tostarp - par UAS ģeogrāfiskajām zonām saskaņā ar likuma “Par aviāciju” 117.6 panta trešo daļu, nodrošina Latvijas gaisa satiksme.

48. UAS ģeogrāfiskā zonas nosacījumi ir saistoši no brīža, kad Latvijas gaisa satiksme informāciju par to ir padarījusi publiski pieejamu.

49. Latvijas gaisa satiksme ir šo noteikumu 47.punktā minēto datu turētāja un nodrošina, ka dati ir pieejami bez maksas, ja tie netiek apstrādāti un tālāk izplatīti trešajām personām ar nolūku gūt komerciālu labumu.

50. Šo noteikumu 47.punktā minēto datu apstrāde un tālāka izplatīšana komerciāliem mērķiem pieļaujama, noslēdzot par to attiecīgu vienošanos ar Latvijas gaisa satiksmi. Šādā gadījumā Latvijas gaisa satiksmei ir tiesības noteikt maksu par datu iegūšanu.

51. Veicot bezpilota gaisa kuģu lidojumus augstumā, kas pārsniedz 120 m no zemes vai ūdens virsmas, papildus UAS ģeogrāfiskajās zonās noteiktajam, jāievēro aeronavigācijas informācija, kas pieejama tīmekļvietnē <https://ais.lgs.lv> Latvijas gaisa satiksmes publicētajos aeronavigācijas informācijas produktos.

52. Izmaksas, kas saistītas ar bezpilota gaisa kuģu lidojumiem nepieciešamās informācijas nodrošināšanai, tiek segtas no Civilās aviācijas aģentūras iekasētās maksas par bezpilota gaisa kuģu ekspluatantu reģistrāciju. Latvijas gaisa satiksmei piekritīgā maksas daļa ir 25 % no kopējās Civilās aviācijas aģentūras iekasētās maksas par bezpilota gaisa kuģu ekspluatantu reģistrāciju.

53. Saskaņā ar šo noteikumu 52.punktā minēto sadalījumu Civilās aviācijas aģentūra līdz katra gada 15.janvārim pārskaita par iepriekšējo gadu piekritīgo maksas daļu Latvijas gaisa satiksmei tās norādītajā kontā.

**VII. Valsts bezpilota gaisa kuģu lidojumi**

 54. Veicot valsts bezpilota gaisa kuģu lidojumus, attiecīgajām valsts institūcijām ir tiesības pieļaut atkāpes, kas minētas šajā noteikumu nodaļā.

 55. Ja valsts institūcija, kura ir tiesīga veikt valsts bezpilota gaisa kuģu lidojumus, lidojumu izpildei piesaista citu bezpilota gaisa kuģa sistēmas ekspluatantu, kas nav valsts institūcija, kura ir tiesīga veikt valsts bezpilota gaisa kuģu lidojumus, vai valsts institūcija, kura ir tiesīga veikt militāro bezpilota gaisa kuģu lidojumus, uz to netiek attiecinātas šajā nodaļā noteiktās atkāpes no regulā Nr. 2019/947 noteiktajiem ekspluatācijas noteikumiem un procedūrām.

 56. Veicot valsts bezpilota gaisa kuģu lidojumus, bezpilota gaisa kuģis var būt bez nepieciešamā marķējuma, kā arī aktīvas un atjauninātas tiešās attālinātās identifikācijas sistēmas un vietzinīguma funkcijas, ja:

56.1. to paredz normatīvie akti, kas nosaka valsts institūciju funkcijas un uzdevumus muitas, policijas, valsts drošības, meklēšanas un glābšanas, ugunsdzēsības, civilās aizsardzības, apcietinājuma kā drošības līdzekļa un brīvības atņemšanas kā kriminālsoda izpildes nodrošināšanas, sabiedriskās kārtības pārkāpumu atklāšanas, noziedzīgu nodarījumu atklāšanas, izmeklēšanas un novēršanas, robežkontroles un krasta apsardzes jomā; vai

56.2. ir nodrošināta cita iespēja identificēt, ka lidojums tiek veikts ar valsts bezpilota gaisa kuģi.

 57. Veicot valsts bezpilota gaisa kuģu lidojumus atvērtās kategorijas ietvaros, diennakts tumšajā laikā zaļas krāsas zibšņuguns var tikt aizstāta ar citas krāsas zibšņuguni. Veicot lidojumus augstumā līdz 120m no zemes vai ūdens virsmas diennakts tumšajā laikā gaisa telpā, kur netiek sniegti gaisa satiksmes vadības pakalpojumi, valsts bezpilota gaisa kuģis var nebūt aprīkots ar zibšņugunīm.

 58. Veicot valsts bezpilota gaisa kuģu lidojumus, ja tālvadības pilotam kompetences līmenis atbilst vai ir ekvivalents regulas Nr. 2019/947 pielikuma A daļas UAS.OPEN.030. punkta 2. apakšpunktā noteiktajam un papildus tālvadības pilota deklarētajam paziņojumam par praktisko prasmju iemaņām attiecīgā valsts institūcija nodrošina pārliecināšanos par atbilstošām tālvadības pilota praktiskajām iemaņām, pieļaujamas šādas atkāpes no atvērtās kategorijas prasībām:

 58.1. veicot lidojumus ar bezpilota gaisa kuģiem, kuru pacelšanās masa ir mazāka nekā 2 kg un maksimalais lidojuma ātrums nepārsniedz 19m/s, atļauts pārlidot neiesaistītām personām, bet ne cilvēku pulcēšanās vietām;

 58.2. veicot lidojumus ar bezpilota gaisa kuģiem, kuru pacelšanās masa ir mazāka nekā 25 kg, ievēro 30 m attālumu horizontālajā plaknē no trešajām personām.

 59. Veicot valsts bezpilota gaisa kuģu lidojumus specifiskās kategorijas ietvaros:

59.1. valsts institūcijai nav nepieciešams iesniegt deklarāciju par plānotajiem lidojumiem saskaņā ar regulas Nr. 2019/947 5. panta 5. punktu, ja valsts bezpilota gaisa kuģa lidojums atbilst regulas Nr. 2019/947 pielikuma 1. papildinājumā noteiktajam standarta scenārijam, vienlaikus paredzot iespēju Civilās aviācijas aģentūrai **s**askaņā ar normatīvo aktu par bezpilota gaisa kuģa sistēmas ekspluatantu uzraudzību nepieciešamības gadījumā pārliecināties, kā tiek nodrošināta prasību ievērošana;

 59.2. valsts institūcijai nav nepieciešams saņemt ekspluatācijas atļauju, tomēr ir pienākums veikt ekspluatācijas riska novērtējumu saskaņā ar regulas Nr. 2019/947 11. pantu un nodrošināt pienācīgus riska mazināšanas pasākumus, vienlaikus paredzot iespēju Civilās aviācijas aģentūrai **s**askaņā ar normatīvo aktu par bezpilota gaisa kuģa sistēmas ekspluatantu uzraudzību nepieciešamības gadījumā pārliecināties, kā tiek nodrošināta prasību ievērošana.

 60. Valsts bezpilota gaisa kuģu lidojumiem atļauts neievērot UAS ģeogrāfiskajās zonās noteiktos aizliegumus un ierobežojumus, izņemot:

60.1. aizliegumus un ierobežojumus, kas noteikti šo noteikumu III nodaļā;

60.2. aizliegumus un ierobežojumus, kas noteikti šo noteikumu 40. un 41.punktā minētajos gadījumos, ja vien ar attiecīgās UAS ģeogrāfiskās zonas turētāju nav panākta vienošanās par citu kārtību, kuru ir apstiprinājusi Civilās aviācijas aģentūra.

61. Valsts bezpilota gaisa kuģu atbrīvojumus gaisa telpas izmantošanai piešķir Civilās aviācijas aģentūra pēc institūcijas, kas veic valsts bezpilota gaisa kuģu lidojumus, lūguma, pamatojoties uz institūcijas sniegtajiem pierādījumiem par salīdzināma lidojuma drošuma un drošības nodrošināšanu.

**VIII. Noslēguma jautājumi**

62. Šo noteikumu 27. un 47.punktā minēto informāciju par UAS ģeogrāfiskajām zonām Latvijas gaisa satiksme nodrošina no 2022.gada 1.janvāra, piemērojot Eiropas aviācijas drošības aģentūras izstrādāto dokumentu par UAS ģeogrāfisko zonu izveidošanu "Attiecīgie līdzekļi atbilstības panākšanai un vadlīnijas”.

63. Līdz 2021. gada 31.decembrim:

63.1. informāciju, kas nepieciešama bezpilota gaisa kuģu lidojumu veikšanai, tai skaitā aeronavigācijas informāciju par gaisa telpas izmantošanu bezpilota gaisa kuģulidojumu veikšanai, Latvijas gaisa satiksme turpina nodrošināt lietotājiem atsevišķā, vienkārši saprotamā, elektroniski pieejamā veidā tīmekļvietnē https://ais.lgs.lv;

63.2. šo noteikumu 20.punktā minētie objektu īpašnieki, valdītāji vai lietotāji, kā arī Civilās aviācijas aģentūra, un 34 punktā minētie objektu īpašnieki, valdītāji vai lietotāji atbilstoši normatīvajiem aktiem par aeronavigācijas informācijas sagatavošanas un izplatīšanas kārtību turpina sniegt Latvijas gaisa satiksmei informāciju par objektu atrašanās vietām un noteiktajiem lidojuma ierobežojumiem, kurus atbilstoši normatīvajiem aktiem par Latvijas Republikas gaisa telpas pārvaldību, struktūru un tās mainīšanas kārtību apstiprinājusi Civilās aviācijas aģentūra;

 63.3. to gaisa telpas struktūras elementu, kas izveidoti saskaņā ar normatīvo aktu, kas regulē gaisa telpas pārvaldības kārtību, gaisa telpas struktūru un tās mainīšanas kārtību pārvaldītāji sadarbībā ar Civilās aviācijas aģentūru izvērtē nosacījumus esošajos gaisa telpas struktūras elementos attiecībā uz bezpilota gaisa kuģu lidojumiem, neierobežojot bezpilota gaisa kuģu lidojumus, ciktāl tie ir pieņemami droši, ņemot vērā lidojumu drošuma, drošības aspektus un Eiropas Savienības un nacionālo normatīvo aktu prasības aeronavigācijas un gaisa satiksmes pārvaldības jomā.

 63.4. esošo objektu, virs kuriem un, kuru tuvumā noteikti bezpilota gaisa kuģu lidojumu ierobežojumi saskaņā ar Ministru kabineta 2019.gada 13.augusta noteikumiem Nr. 368 “Kārtība, kādā veicami bezpilota gaisa kuģu un cita veida lidaparātu lidojumi”, īpašnieki, valdītāji un lietotāji izvērtē noteikto ierobežojumu atbilstību šiem noteikumiem un, ja nepieciešams, ierosina izmaiņas.

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Vīza: valsts sekretāre I. Stepanova